Rossiyalik Yevgeniy Birger “O‘zbekiston pochtasi” direktori etib tayinlandi

“O‘zbekiston pochtasi”ning yangi rahbari etib Rossiyalik Yevgeniy Birger tayinlandi, deb xabar beradi “Gazeta.uz”.

Yevgeniy Birger 1960-yilning 19-mayida Moskva viloyatida tug‘ilgan. U 1982-yilda Moskva elektrotexnik aloqa institutini tamomlagan. Iqtisod fanlari nomzodi. Birger turli yillarda Rossiya aloqa vazirligi pochta aloqasi departamenti rahbari va “Rossiya pochtalari”ni strategik rivojlantirish kengashi a’zosi bo‘lib ishlagan.
Yevgeniy Birger 22-may kuni Toshkentdagi #MITCROADMAP2018 konferensiyasida nutq so‘zlab, “O‘zbekiston pochtasi” amaldagi normativlar va an’anaviy faoliyatini amalga oshira olmayotgani va u tubdan o‘zgartirishlarga muhtoj ekanligini ta’kidladi.
U fuqarolar hayoti va tashkilotlar faoliyatiga pochtaning chuqur kirib borishini ko‘zda tutuvchi “Pochta 2.0” loyihasini taqdim etdi.
2016-yilning 19-yanvaridan “O‘zbekiston pochtasi” direktori lavozimida Shuhrat Otamuhammedov ishlab kelayotgan edi. 12-may kuni u Uchtepa tumani hokimi etib tayinlandi.